Mus (slægt)

Mus (latin:Mus) er en slægt i musefamilien. Slægten omfatter 39 arter. Flere arter er tæt knyttet til mennesket, men der findes også arter som lever i skove.

Udseende 

Kropslængden ligger mellem 4,5 og 12,5 centimeter og dertil kommer halen som oftest er lige så lang. Arternes gennemsnitlige vægt ligger på omkring 30 gram. Individer i fangenskab bliver i visse tilfælde 60 gram. Små arter som Mus minutoides vejer blot 2,5 til 12 gram. Vilde mus er på oversiden grå eller brun og på bugen lysere grå-, brun- eller helt hvidlig. Af tamme mus findes et stort antal forskellige farvevarianter. Halen ser ved første øjekast ud til at være nøgen, men den er dækket med fine hår.

Udbredelse og levested 

Sandsynligvis fandtes arternes oprindelige udbredelsesområder i Afrika, i Sydeuropa og i de subtropiske og tropiske dele af Asien. Det antages at husmusen kommer fra Indien og at den siden spredte sig over hele jorden ved menneskets hjælp. Deres naturlige levested er skove eller savanner. Hovedparten er kulturfølgere og er specialiserede i at leve i nærheden af menneskets boliger. Udover husmusen er for eksempel afrikansk dværgmus og til en vis grad også Mus cervicolor og Mus caroli kulturfølgere.

Levevis 

Vilde arter af mus er hovedsageligt nataktive, mens kulturfølgere kan være aktive på alle tider af døgnet. Hvilestedet kan være naturlige hulheder som klippesprækker eller underjordiske gange som musen graver selv. Føden udgøres især af plantedele som frø, blade, rødder og stængler. Desuden æder mus insekter og andre hvirvelløse dyr. Mus der har tilpasset sig mennesket samler sædvanligvis forråd.

Ofte kan hunner parre sig flere gange om året. For hvert kuld fødes op til 14 unger. Hos husmusen varer drægtigheden 19 til 21 dage. Ungerne er ved fødslen blinde og nøgne. Pelsen udvikles i løbet af de første 10 dage og cirka 4 dage senere åbner de øjnene. Ungerne dier deres mor cirka tre uger og 5 til 7 uger efter fødslen bliver de kønsmodne.

Mus, der passes af mennesker, kan leve 2 til 3 år og enkelte individer kan blive 6 år gamle.

Systematik 
Arterne i slægten mus inddeles undertiden i fire underslægter:
 Underslægt Mus
 Husmus, (Mus musculus), hele verden
 Mus caroli, østlige og sydøstlige Asien
 Mus cervicolor, Sydøstasien
 Mus cookii, Sydøstasien
 Mus booduga, Sydasien
 Mus terricolor, Sydasien, også Mus dunni
 Mus spretus, vestlige Middelhavsområde
 Mus macedonicus, Balkan, vestlige Asien
 Mus spicilegus, nordlige Balkan
 Cypriotisk mus (Mus cypriacus)
 Underslægt Pyromys
 Mus platythrix, Indien
 Mus saxicola, sydlige Asien
 Mus phillipsi, Indien
 Mus shortridgei, Sydøstasien
 Mus fernandoni, Sri Lanka
 Underslægt  Coelomys
 Mus mayori, Sri Lanka
 Mus pahari, Sydøstasien
 Mus crociduroides, Sumatra
 Mus vulcani, Java
 Mus famulus, sydlige Indien
 Underslægt Nannomys
 Mus callewaerti, Congo, Angola
 Mus setulosus, vestlige og centrale Afrika
 Mus triton, østlige og centrale Afrika
 Mus bufo, østafrika
 Mus tenellus, Østafrika
 Mus haussa, vestlige Sahel
 Mus mattheyi, Ghana
 Mus indutus, sydlige Afrika
 Mus setzeri, Namibia, Botswana, Zambia
 Mus musculoides, Afrika, syd for Sahara
 Mus minutoides, sydlige Afrika
 Mus orangiae, Sydafrika
 Mus mahomet, Østafrika
 Mus sorella, østlige og centrale Afrika
 Mus kasaicus, Congo
 Mus neavei, Østafrika
 Mus oubanguii, Centralafrikanske republik
 Mus goundae, Centralafrikanske republik
 Mus baoulei, Elfenbenskysten, Guinea

Referencer

Noter

Trykte kilder 
 Ronald M. Nowak: Walker's Mammals of the World. Johns Hopkins University Press, 1999

Eksterne henvisninger